钦定古今图书集成/明伦汇编/闺媛典/第369卷 > 俞道婆
## 钦定古今图书集成/明伦汇编/闺媛典/第369卷 > 俞道婆

按《罗湖野录》：金陵俞道婆者，参见琅琊启禅师，家以
鬻油糍为业。一日，闻丐者唱《莲花乐》于市云：“不因柳
毅传书信，何缘得到洞庭湖？”忽有省，不觉大笑，抛弃
油糍，与市儿竞拾。其夫诟曰：“尔何颠耶？”婆抚掌曰：“若
个不颠，自是见僧必勘验。”时有僧过其门，婆遽呼曰：
“儿儿！”僧曰：“妈妈，爹爹在甚么处？”婆转身拜露柱，僧即
踏倒曰：“将谓有多少奇特？”次见僧问曰：“上座甚处来？”
僧曰：“五祖来。”婆曰：“五祖长老犹是婆儿子在。”僧曰：“婆
婆却是谁儿？”婆曰：“老婆被上座一问，直得立地放尿。”
其颂《婆子偷赵州笋因缘》曰：“虎穴魔宫到者稀，老婆
失脚又怀疑。赵州吃掌无人会，直至如今成是非。”宣、
政间，江淮为禅衲渊薮婆子是时吹“无孔笛，韵出清
霄”，遂致和者旁午而至。机缘偈句，流布于世，自有赏
音，为一唱而三叹也。